Karen Ellemann (V), 2009-05-04:
Tak for det.
Lad mig starte med at sige, at jeg er en anelse forbløffet over det forslag til folketingsbeslutning, som medlemmer af Socialdemokraterne, Socialistisk Folkeparti og Enhedslisten her har fremsat.
Jeg troede egentlig, at vi var kommet videre, og at vi havde lagt den ideologiske slagmark bag os, men der er åbenbart stadig lidt spredt kanontorden.
Når det så er sagt, vil jeg selvfølgelig gerne medgive, at en række af de problemstillinger, som er nævnt i beslutningsforslaget, er både vigtige og centrale.
Det er problemstillinger, som der løbende arbejdes med i mange sammenhænge, og det er problemstillinger, som er komplicerede, og som der derfor ikke er lette svar på.
For det første er der efter min opfattelse ikke behov for et sådant udvalg, fordi der allerede arbejdes med konkurrenceudsættelse og udlicitering i mange forskellige fora.
For det andet vil det være en dårlig idé, også selv om det kun er midlertidigt, at suspendere kommunernes forpligtelse til at konkurrenceudsætte en bestemt procentdel af deres opgaver.
Aftalen sikrer nemlig fokus på konkurrenceudsættelse som et redskab til at få den bedste og billigste opgaveløsning.
Endelig er for det tredje rationalet bag forslaget baseret på nogle antagelser om konkurrenceudsættelse og udlicitering, som ikke afspejler den virkelighed, kommunerne befinder sig i.
Alt dette vil jeg lige komme lidt ind på her.
Vi har en velfungerende offentlig sektor i Danmark, som vi med rette kan være stolte af, og der skal ikke herske nogen tvivl om, at en videreudvikling af velfærdssamfundet ligger regeringen meget på sinde.
Det er nemlig afgørende, at det også fremover er muligt at levere tidssvarende serviceydelser af høj kvalitet til borgerne.
Som vi alle ved, står den offentlige sektor over for store udfordringer i de kommende år – udfordringer som vi er nødt til at adressere på en fordomsfri måde.
Et af de instrumenter, vi kan tage i brug, er konkurrenceudsættelse, som kan bidrage til at sikre, at vi får mest muligt for pengene, og regeringen og KL er da også enige om, at det afgørende er, at opgaverne løses bedst og billigst, ikke om leverandøren er offentlig eller privat.
Derfor har regeringen og KL som bekendt indgået en aftale om øget konkurrenceudsættelse.
Aftalen indebærer, at kommunerne skal konkurrenceudsætte 26,5 pct. af de kommunale opgaver i 2010, og det gælder for alle kommuner og for alle opgaver under et.
Det er et ambitiøst mål, men også et mål der er inden for rækkevidde, og faktisk går det rigtig godt med at konkurrenceudsætte opgaver i kommunerne.
Det handler jo netop om at bruge de kompetencer, som den offentlige sektor og private virksomheder hver især har, i et konstruktivt samspil, altså at berige og ikke bekrige anden.
Et udbygget offentligt og privat samarbejde kan nemlig både medvirke til at skabe kvalitetsmæssige forbedringer og anspore til en mere effektiv opgaveløsning.
Konkurrenceudsættelsesaftalen understreger vigtigheden af at tænke i nye baner.
Det er der behov for, og derfor forekommer det mig altså lidt absurd at tale om at suspendere aftalen.
Det vil for mig at se være lidt som at skrue tiden til en anden tidsalder.
Tværtimod er konkurrenceudsættelsesaftalen et godt eksempel på en moderne mål- og rammestyring, hvor kommunerne inden for aftalte mål og rammer får større frihed til selv at tilrettelægge opgavevaretagelsen.
Som sagt er der sket en markant stigning i kommunernes konkurrenceudsættelse, og jeg har bemærket, at socialdemokratisk ledede kommuner i stort omfang er langt fremme i skoene.
Det viser, at tidligere tiders berøringsangst er afløst af en mere pragmatisk tilgang i kommunerne.
Jeg ser det også som et klart tegn på, at de nye kommuner har sat konkurrencen højt på den politiske dagsorden som et effektivt middel til at sikre et konstant fokus på kvalitet og effektiv ressourceudnyttelse.
Samtidig er der med de større og mere robuste kommuner skabt et bedre grundlag for at bruge konkurrenceudsættelse.
Kommunernes administrationer er i dag bedre rustet til at gennemføre et udbud, og der er større volumen i de opgaver, som kommunerne kan udbyde.
Med beslutningsforslaget foreslås det nu at nedsætte et udvalg, som skal undersøge konsekvenserne af konkurrenceudsættelse og udlicitering ud fra en række parametre.
Men der er jo tale om parametre, som allerede på forskellig vis indgår i kommunernes overvejelser om at konkurrenceudsætte en opgave.
Det vil naturligvis i særdeleshed gælde på serviceområder, hvor der hidtil ikke har været en stærk tradition for at konkurrenceudsætte opgaver.
Det sker bedst ved at afprøve forskellige måder at løse opgaverne på i virkelighedens verden, for hvad der er optimalt i en situation, fungerer måske mindre godt i en anden.
Efter min opfattelse vil et udvalgsarbejde som det, der her er foreslået, meget vel kunne ende med at blive en spidsfindig teoretisk øvelse.
I stedet gælder det om at få en masse praktiske erfaringer og uddrage en fælles lære af dem på tværs af kommunerne.
Nu er det jo heller ikke sådan, at vi er på bar bund på velfærdsområderne.
Det er rigtigt, at der ikke eksisterer videnskabelige undersøgelser af konsekvenserne af konkurrenceudsættelse på velfærdsområderne i Danmark, men der er en række svenske studier, som dokumenterer effekterne, og vi har også indhøstet mange positive erfaringer her i Danmark.
Dem skal vi bruge, og dem skal vi udbygge.
Der arbejdes allerede i forskellige sammenhænge med at styrke dokumentationen i forbindelse med konkurrenceudsættelse.
F.eks. har regeringen og KL netop gennemført et fælles projekt om effektivisering gennem konkurrenceudsættelse.
I projektet er der bl.a. udviklet en dokumentationsdatabase og værktøjer og analyser til brug for kommunernes arbejde med konkurrenceudsættelse, og lad mig i den forbindelse fremhæve udbudsportalen, som drives af KL og regeringen i fællesskab.
Udbudsportalen er en god indgang til inspiration for kommunernes arbejde med konkurrenceudsættelse.
Regeringen har også nedsat et nyt udbudsråd, som har til opgave at fremme konkurrencen i den offentlige sektor.
Udbudsrådet skal indsamle erfaringer med konkurrenceudsættelse og komme med forslag til, hvordan der kan skabes mere konkurrence i den offentlige sektor, og rådet har netop iværksat en analyse, der bl.a. skal se på effekterne af konkurrenceudsættelse af sociale opgaver med fokus på pleje og omsorg af ældre og handicappede.
Konkurrenceudsættelse prioriteres således meget højt i regeringen, fordi et større samspil mellem den private og den offentlige sektor kan medvirke til at fremtidssikre velfærdssamfundet, så det også fremover er muligt at levere serviceydelser af høj kvalitet til borgerne.